Imtella' Novembru 28, 2021 13 mill-61 persuna li daħlu Amsterdam pożittivi għall-COVID-19 irriżultaw li għandhom il-varjant tal-Omicron. Bħalissa, l-Olanda qed taffaċċja rekord ta' każijiet bil-COVID-19. Dan wassal biex il-pajjiż idaħħal lockdown parzjali, fosthom restoranti, bars u ħwienet iridu jagħlqu kmieni. Il-varjant il-ġdid ġie rrapportat għall-ewwel darba lill-Organizzazzjoni Dinja tas-Saħħa mill-Afrika t'Isfel nhar l-Erbgħa. Il-varjant il-ġdid qed iħasseb lix-xjenzati mediċi għax jinbidel malajr u għalhekk jaf il-vaċċini eżistenti ma jkunux effiċjenti kontrih. Il-President tal-Kummissjoni Ewropea Ursula von der Leyen qalet li huma kienu qed jieħdu dan il-varjant b'serjetà kbira u ħeġġet lin-nies jieħdu t-tilqima u l-booster. Malta wkoll implimentat miżuri biex tilqa' għall-varjant il-ġdid . Fil-fatt mil-bieraħ twaqqaf l-ivvjaġġar lejn u minn pajjiżi Afrikani fejn instab il-varjant.